14/05/2018
服務態度未夠好?人情味AI始終代替唔到!
「今時今日咁嘅服務態度未夠㗎」!香港嘅服務業曾幾何時被劉德華呢句說話搞到怨聲載道,個個都呻因為呢句話被啲惡客食住上。不過近幾年小妹就留意到,有唔少細舖頭開始有返自己嘅原則,堅拒惡客!反而就贏到唔少掌聲!而好多大公司就Set咗好多規則,務求保障他人又保障到自己呀嘛!
丘應樺(左二)同Jenny人情味係冇嘢代替到!
AI阻隔「麻煩友」 真人懂得「照舊」
而現時人工智能咁Hit,唔少公司都會用科技解決一啲簡易問題,亦都可以過濾到部分問題多多嘅「麻煩友」,但係咁樣會唔會反而令到多咗服務業人士失業㗎?Jenny今日就去咗香港優質顧客服務協會個記者會,佢哋主席丘應樺就拍晒心口咁同Jenny講,人工智能始終都係取代唔到人對人嘅服務嘅!
丘生話,香港人都仲係鍾意直接搵人問,多過透過數碼渠道解決,而且服務業人員比起人工智能有樣好處,就係有人情味!佢就舉例話,好似一個客人去慣茶餐廳飲奶茶小甜多奶,同佢相熟嘅侍應一講「照舊」,嗰位侍應就會知佢落咩Order;但如果用機械人代替,就要逐樣落單喇!點睇呢種人情味都係科技取代唔到嘅!
不斷「按1字」真係人都癲
小妹聽完都幾有同感!不過有冇人情味都係其次,Jenny覺得對真人就梗係好過對科技喇!因為真人可以處理一啲複雜同突發狀況,特別係當小妹要打電話問點Set上網Router或者合約問題嗰時,經過無數次「按1字」,聽過無數個機械式Model Answer 之後,都唔知幾時搵到服務員嗰時,Jenny都要吶喊:「搵個真人嚟答我呀呀呀呀呀(無限輪迴)!!!」By the way,如果想服務員用心服務你,記得要自己都要保持禮貌啊!